《东坡作戒杀诗遗陈季常，余和其韵 其二》
明代·袁宗道

饥来吃白粥，渴来啜茗汁。六时经行里，钵盂两度湿。

清斋拥衲经，清福谁消得。人命呼吸间，年光敲石急。

因口造重罪，曾不异鸡鸭。万钱充一餐，金玉灿纱幂。

犓腴栗栗黄，虬脯珊瑚赤。剔骨积山高，弃脂涂地白。

人亦大可怖，猛虎而冠帻。胎魂能入梦，变形诉且泣。

食经并食典，妖箧胡可缺。镬狱受煮人，是昔豪华客。

五辛亦当屏，秽吻饥鬼集。

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。